РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/159-19

26. јун 2019. године

Б е о г р а д

З А П И С Н И К

63. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 24. ЈУНА 2019. ГОДИНЕ

Седница је почела у 12,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Славиша Булатовић, др Александар Мартиновић; Неђо Јовановић, Ђорђе Комленски, Милетић Михајловић, Јован Палалић, др Балинт Пастор и Срето Пеић.

 Седници је присуствовала и народни посланик: Тања Дамњановић Томашевић, заменик члана Михаила Јокића и Александра Мајкић, заменик члана Биљане Пантић Пиља.

 Седници нису присуствовали чланови Одбора: Жарко Мићин, Наташа Мићић, Марко Парезановић, Вјерица Радета и Душан Петровић, нити њихови заменици.

Седници су присуствовали и Зоран Касаловић, државни секретар у Министарству државне управе и локалне самоуправе и Саша Могић, помоћник министра државне управе и локалне самоуправе.

Председник Одбора је констатовао да су испуњени услови за рад и пуноважно одлучивање након чега је ставио на гласање, а чланови Одбора су **већином гласова** утврдили следећи

Д н е в н и р е д :

1. Разматрање Предлога закона о комуналној милицији, који је поднела Влада (број 2-1813/19 од 7. јуна 2019. године), у начелу.

**ПРВА ТАЧКА** - Разматрање Предлога закона о комуналној милицији, који је поднела Влада (број 2-1813/19 од 7. јуна 2019. године), у начелу.

 Зоран Касаловић је укратко представио Предлога закона о комуналној милицији истакавши да је постојала потреба да се измени назив комунална полиција, како би се извршило усклађивање са усвојеним Законом о изменама и допунама Закона о полицији, према коме само Министарство унутрашњих послова и Министарство одбране могу да користе назив полиција.

 Рекао је да је нови закон био потребан јер би измене и допуне постојећег Закона о комуналној полицији обухватиле више од 50% одредаба.

 Предложен је назив милиција, који између осталог, асоцира и на поједина овлашћења која се законом прописују, те да је створена могућност да према потреби, свака јединица локалне самоуправе образује своју комуналну милицију.

 Нагласио је да се предложеним одредбама закона попуњава правна празнина која је постојала у области која је уређивала државне симболе. Такође, рекао је да се овим предлогом закона предвиђа и увођење унутрашње контроле, као и ново овлашћење комуналне милиције да зауставља и прегледа возила, у поступку вршења контроле неовлашћеног одвожења и одлагања шута и отпада и прављење дивљих депонија.

 Указао је да се новим законом уређује поступак према малолетницима, на начин да комунални милиционери морају да положе испит за поступање према малолетницима, те да се уводи безбедносна провера.

 Истакао је да је посебно уређено разликовање униформе комуналне милиције у односу на друге службе.

Председавајући је отворио расправу у вези са овом тачком дневног реда, па како се нико од присутних није јавио за реч, закључио је расправу и ставио на гласање предлог: **-**даОдбор за правосуђе, државну управу и локалну самоуправу, у складу са чланом 155. став 2. Пословника Народне скупштине, одлучи да предложи Народној скупштини да прихвати Предлога закона о комуналној милицији, у начелу;

-да за известиоца Одбора на седници Народне скупштине буде одређен Петар Петровић, председник Одбора.

Чланови Одбора су **већином гласова** прихваили овај предлог.

Седница је завршена у 12,30 часова.

СЕКРЕТАР ПРЕДСЕДНИК

Сања Пецељ Петар Петровић